Editor (skupina)

Editor je slovenská metal/hardcore skupina založená v roku 1988 v Martine.
História.
Hudobné začiatky EDITORu z Martina sa niesli v znamení THRASH metalu a skupina patrila medzi priekopníkov tohto hudobného štýlu na Slovensku. Už prvé demo nahrávky z rokov 1989 až 1992 zaznamenali značný ohlas ako fanúšikov tak i hudobnej kritiky. V úplne prvej zostave sa predstavili MILAN „DOCTOR“ JAKUBÍK - spev, PAVEL BARIČÁK - gitara, IVAN ĎURČO - gitara, FERO SOCHULÁK- bicie a napokon to bol basgitarista MILAN BARICA, ktorého zakrátko nahradil JÁN LEHOTSKÝ a toho o niečo neskôr jeho brat MAŤO LEHOTSKÝ. O skupine sa začína písať v hudobných časopisoch a fanzinoch, jej piesne sa objavujú aj v špecializovaných rozhlasových reláciach doma i v zahraničí. Veľký ohlas mal najmä profil skupiny odvysielaný v dnes už legendárnej rozhlasovej relácii VĚTRNÍK v československom rozhlase. 
Záujmu fanúšikov sa tešia aj živé vystúpenia skupiny, ktorá čoraz častejšie koncertuje nielen v kluboch ale i na veľkých festivaloch. V roku 1991 sa skupina zúčastňuje súťaže  NON STOP ROCK SHOW  v Banskej Bystrici a kde napokon skončí na prvom mieste. V roku 1994 dochádza v zostave EDITORu k významným zmenám. Na miesto basgitaristu nastupuje STANO PASTUCHA a na post bubeníka prichádza PETER KUCIÁN. Skupine sa  v tomto roku podarilo vydať svoj debutový album SHUT UP!, ktorý nahrala v štúdiu EXPONENT v Leopoldove a ktorý vychádza pod hlavičkou firmy METAL AGE PRODUCTIONS. Na tomto albume sa EDITOR predstavil už nie vo svojej typickej thrash metalovej podobe ako na svojich demách, ale svoju hudbu obohatil o prvky hardcoru, metalu a punku. Album získava kladné recenzie v odborných hudobných časopisoch a hudba skupiny je často označovaná ako crossover. V roku 1995 opäť nastávajú v EDITORe ďalšie personálne zmeny, keď  na miesto bubeníka prichádza PETER PROŠEK a skupinu opúšťa gitarista IVAN ĎURČO. EDITOR sa stabilizuje v štvorčlennej zostave a definitívne sa pri tvorbe svojej hudby vzdáva akýchkoľvek hudobných škatuliek. 
V tomto roku sa skupina prihlási do súťaže MARLBORO ROCK IN, kde napokon skončí v semifinále. Dobré ohlasy na album SHUT UP! boli motiváciou pre nahrávanie druhého albumu skupiny. V apríli a máji v roku 1996 počas troch týždňov v martinskom štúdiu 911 pod dohľadom gitaristu skupiny TEAM DUŠANa ANTALÍKa nahrala skupina materiál na svoj druhý album ZERO OPTION, ktorý vyšiel koncom roku 1996 vo firme ODCB Music. K piesni OUR WAY z tohto albumu skupina natočila aj videoklip, ktorý sa nahrával počas koncertu v rockovom klube MLYN vo Vrútkach a odvysielali ho vtedy všetky celoplošné slovenské televízne stanice. 
Cover skladba skupiny Metallica - Escape bola exkluzívne nahraná pre české vydavateľstvo TAGA rec. a vydaná na kompilačnom CD, ako pocta Cliffovi Burtonovi - 10 Years After... (1996). Na nahrávaní skladby sa v hudobnom štúdiu Bzenec (ČR) spolupodieľal ako hosťujúci hudobník a priateľ skupiny, klávesista IVAN KING KRÁĽ (Lunatic Gods, King SVK). 
Rok 1998 sa niesol v hľadaní novej tváre skupiny EDITOR, skupina sa definitívne rozlúčila s angličtinou a rozhodla sa svojim fanúšikom prihovárať už iba v rodnom jazyku. V tomto období vychádza aj singel VIAGRA, ktorý vychádza na značke HIRAX RECORDS, nového vydavateľstva gitaristu HIRAXa,  na ktorom sa už skupina predstavuje svojim fanúšikom s dvomi po slovensky naspievanými piesňami VIAGRA a NÁŠ PROBLÉM. Toto splitové EP vychádza spolu s piesňami skupiny PRÍPAD EWI BURDOVEJ, kde vtedy hrá na bicie nástroje bubeník EDITORu PETER PROŠEK.V januári a februári v roku 2001 sa skupina EDITOR opäť zatvára do martinského štúdia 911, aby opäť v spolupráci s DUŠANom ANTALÍKom nahrala materiál na svoj ďalší album. Piesne z tohto nahrávania  EŠTE JEDNO  a SVETLO V TEMNOTÁCH, ktoré sa skupina rozhodla neumiestniť na svoj nový album a staršia verzia piesne VIAGRA sa objavili v tom istom roku na prvom a treťom vydaní kompilácie SLOVÁCI NA NOHY, ktorú v spolupráci s RÁDIOM REBECA vydalo banskobystrické vydavateľstvo S.A.A. 
V roku 2001 sa vo vysielaní televízie LUNA objavil aj hodinový záznam koncertu skupiny EDITOR, ktorý sa natáčal počas vystúpenia skupiny na festivale JIM BEAM ROCK FEST. V roku 2001 opäť dochádza v kapele EDITOR k významným zmenám. Do kapely prichádza ďalší gitarista ĽUBO „LUBOSLAV“ ŠIMO, ktorý sa zapája aj do komponovania skladieb, popri už osvedčenej autorskej dvojici STANO PASTUCHA a PAVEL BARIČÁK.  Z kapely  odchádza PETER PROŠEK a za bicie sa opäť posadil staronový bubeník PETER KUCIÁN. V apríli roku 2002 sa na trhu objavuje po dlhšej prestávke v poradí už tretí album skupiny EDITOR GAME OVER, ktorý vydala česká firma STŘÍLEK RECORDS v spolupráci s firmou HIRAX RECORDS. Na tomto albume už úplne dominuje hardcore a punk. Ďalšou výraznou zmenou je aj to, že EDITOR rezignuje na spev v angličtine a svoje pesničky sa rozhodne nahrávať už len vo svojom rodnom jazyku. Výhradným textárom skupiny sa od tohto obdobia stáva spevák MILAN JAKUBÍK. Kapela na podporu albumu absolvuje turné CROSSOVER TOUR 2002 spolu s kapelou DIGITUS IN RECTO. V roku 2004 skupina EDITOR vydáva ďalší album "REALITA?" za ktorým v roku 2006 nasledoval album "SVET JE PROTI NÁM", kde do kapely prichádzajú dvaja mladí hudobníci z práve nastupujúcej vlny nových martinských kapiel BAČOVA FUJARA a HORSKÁ CHATA - bubeník MIROSLAV „MURKO" LÍŠKA a basgitarista JURAJ HNILICA, ktorého neskôr nahrádza JÁN ČIŽNIAR. Na oboch albumoch skupina dokazuje, že vie hrať nielen tvrdo ale i melodicky a textovo sa zaoberá najmä bežným životom a problémami s ktorými sa stretáva každý z nás. Ostro a kriticky sa vyjadruje k politickej situácii, k náboženstvu, k sociálnym problémom ale nevyhýba sa ani humoru a irónii. Kapela v tomto období usilovne koncertuje najmä na spoločných koncertoch s kapelami HORSKÁ CHATA a LUNATIC GODS. 
V roku 2008 kapela vydáva album "Pod parou" na ktorom pokračuje v nastolenom hudobnom i textovom trende s tým, že k týmto prvkom pridáva navyše ešte poriadnu porciu melodiky. Album vychádza u nadnárodnej firmy EMI a v roku 2009 skupina súťaží s titulnou piesňou tohto albumu v semifinálovom kole pesničkovej súťaže Eurovízia, ktoré odvysielala Slovenská televízia. Po tomto pomerne hektickom období dochádza v kapele opäť k personálnym zmenám. Na poste bubeníka sa objavuje nakrátko JAKUB BEINSTEIN, ktorého neskôr nahrádza JOZEF VYDRA. Novým basgitaristom skupiny sa stáva Michal „DENYS“ KUCIAK a stálym členom sa stáva aj saxofonista MICHAL „HALI“ HAĽAMA. Zatiaľ posledným vydaným albumom je album DOVIDENIA V PEKLE, ktorý kapela vydala v roku 2011. CD sa objavilo na trhu ako double digipack s priloženým DVD. Album pokračuje v trende nastolenom na albume POD PAROU. Je pestrý, melodický, energický a s množstvom hosťujúcich nástrojov. Na bonusovom DVD nájdu fans kompletnú diskografiu kapely vo formáte mp3 a množstvo videomateriálu z histórie skupiny. 
Z kapely po nahratí albumu odchádza jeden zo zakladajúcich členov PAVOL „HIRAX“ BARIČÁK a na jeho miesto nastupuje MARTIN "MÍR" VANKO. Na podporu albumu skupina odohrá niekoľko koncertov, natočí hraný klip k titulnej piesni a na niekoľko rokov sa odmlčí. .29.3.2014 sa skupina objavuje v zostave MILAN „DOCTOR“ JAKUBÍK - spev, STANO „STANLEY“ PASTUCHA – basgitara, PETER „PROCHY“ PROŠEK – bicie a s gitaristom EMILOM VARSÍKom na koncerte v martinskom pube Kocka, kde odohrali pár starších piesni. Po priaznivom ohlase fanúšikov a vďaka „chémii“, ktorá aj po rokoch medzi starými členmi zafungovala sa napokon rozhodli, že opäť oživia EDITOR v podobe v akej sa nachádzal do roku 2004. Koncom roku  2014 sa skupina vracia aj na koncertné pódia a v apríli roku 2017 vydáva svoj ďalší album pod názvom OLD SCHOOL
Súčasnosť.
Koncom roka 2020 odchádza z kapely EMIL VARSÍK a v roku 2021 do kapely nastupuje na uvoľnené miesto gitaristu PATRIK "PAŤO" KONDRA.